Primăria Capitalei anunță că bucureștenii vor beneficia de acces gratuit la internet WiFi în spații publice precum parcuri, piețe, clădiri publice, biblioteci, muzee etc, după ce Comisia Europeană a acceptat cererea de participare a Municipalității la inițiativa WiFi4EU. Proiectul a fost aprobat în unanimitate de Consiliul General al Municipiului București.

Bucureștenii vor beneficia de internet gratuit de mare viteză în spațiile publice. Foto: Shutterstock

Pentru acest proiect, Primaria Capitalei a obținut, în luna februarie, fonduri nerambursabile în valoare de 15.000 de euro pentru a instala rețele WiFi în spații publice. Banii vor fi folosiți la finanțarea echipamentelor și costurile de instalare, iar municipalitatea va acoperi costurile legate de abonament.

Rețelele WiFi urmează a fi instalate în termen de 18 luni de la semnarea acordului de finanțare. Accesul consumatorilor finali la rețeaua WiFi4EU va fi gratuit, nu va conține publicitate comercială și nu va utiliza date cu caracter personal în scopuri comerciale.

Rețelele WiFi vor fi ușor accesibile și vor utiliza echipamentele cele mai recente și de cea mai bună calitate disponibile, capabile să asigure o conectivitate de mare viteză utilizatorilor.